Enker nektes erstatning - ber kunnskapsministeren om hjelp
- Vi har kjempet i 6 - 7 år for en rettferdig behandling. Men vi har bare møtt urettferdighet, sier en av enkene, Laila Graving. I åtte tilfeller har kunnskapsdepartementet inngått forlik om full erstatning til tidligere studenter og ansatte med blodkreft eller alvorlig lymfekreft - eller med etterlatte familier som har mistet sine i blodkreftsykdommer. BAKGRUNN:Unnlot å informere om mulig kreftfare Laila Gravings ektemann, Bjørn Graving, døde i januar 2007 av non hodgkins lymfom, en svært aggressiv form for lymfekreft. Hun og den andre enken gikk til sak mot staten da de ikke fikk erstatning, slik andre berørte og etterlatte hadde fått. I tingretten vant de saken, og ble tilkjent til sammen 2,5 millioner kroner. Men Staten anket til lagmannsretten, der enkene tapte. Og i vår ble det klart at anken deres ikke slapp inn i Høyesterett.«Min henvendelse til dem nå, er ikke en anmodning om å overprøve domstolenes behandling av saken, men utelukkende å gjøre en ny vurdering av saken i forhold til det «nei» departementet ga før saken ble innbragt for domstolene», skriver de to enkenes advokat, Steinar Winther Christensen, i et brev til kunnskapsminister Kristin Halvorsen. - For å si det mildt er det fryktelig urettferdig at våre ektemenn skal behandles annerledes enn andre berørte og etterlatte som staten har inngått forlik med, sier Laila Graving til VG. Hun peker på at ektemennene deres har studert og jobbet i de samme laboratoriene som de åtte andre. - Dette er folk som har stått mer eller mindre skulder ved skulder, og har vært utsatt for de samme farlige stoffene. Det er ikke lagt frem bevis for at det var mindre farlig for våre ektemenn enn for de andre, sier Laila Graving til VG.- Bjørn trodde det var en sammenheng med tiden på Rosenborg. Det var hans vilje at jeg skulle kjempe videre for saken etter hans død, sier hun. Den andre kvinnen støtter Graving helt og fullt: - Jeg forstår fortsatt ikke hvorfor jeg og barna mine skal behandles annerledes enn de andre familiene, sier hun. Trondheims-kvinnen hadde to mindreårige barn da ektemannen døde av blodkreft sommeren 2006, og har kjempet en tøff kamp i syv år for å få erstatningen hun mener familien har krav på. Hun synes det ikke bare er rart, men direkte ufølsomt at utdanningsminister Kristin Halvorsen og departementet så langt ikke engang har brydd seg med å svare på brevet fra advokaten deres.Brevet ble sendt 19. juni, og 31. august purret advokaten på henvendelsen. - Jeg har fortsatt ikke fått noe svar, sier advokat Winther Christensen til VG. Verken statsråd Kristin Halvorsen eller noen andre i kunnskapsdepartementet vil kommentere brevet fra de to enkene overfor VG. - Departementet ønsker ikke å kommentere denne saken før den er ferdig behandlet og besvart herfra. Vi tar sikte på å svare advokaten i løpet av kort tid, sier ekspedisjonssjef Toril Johansson til VG.
Mennene deres døde etter studier og jobb ved de livsfarlige Rosenborg-laboratoriene på NTNU. Nå ber de to enkene på ny staten vurdere å gi dem erstatning.